DECRETO 37/2005, do 24 de febreiro, polo que se declara urxente ocupación, para efectos de expropiación forzosa, pola Deputación Provincial de Pontevedra, dos bens e dereitos necesarios para a realización das obras do proxecto de alargamento e acondicionamento da estrada San Vicente do Mar-O Grove, (termo municipal do Grove).
CONSELLERÍA DE XUSTIZA, INTERIOR E ADMINISTRACIÓN LOCAL — III. OUTRAS DISPOSICIÓNS — 03/03/2005

A Deputación Provincial de Pontevedra, en sesión celebrada o día trinta de maio de dous mil tres, aprobou o proxecto de alargamento e acondicionamento da estrada San Vicente do Mar-O Grove e, na mesma sesión, acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa ao abeiro do disposto no artigo 52 da Lei de expropiación forzosa.
Os bens en que se concreta a declaración de urxente ocupación están determinados no expediente que se someteu a información pública.
O dito expediente tivo entrada na Consellería de Xustiza, Interior e Administración Local e, solicitado informe á Dirección Xeral de Urbanismo da Consellería de Política Territorial, Obras Públicas e Vivenda, este foi emitido favorablemente.
Considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, xa que, segundo sinala a Deputación, a estrada provincial San Vicente do Mar-O Grove, constitúe unha das vías da rede provincial con maior densidade de tráfico, incrementándose considerablemente na época estival, dado que se sitúa nunha zona xeográfica que recibe un elevadísimo número de turistas nesas épocas. A citada estrada presenta unha traza de gran estreiteza, xerando un grave risco de accidentes para a circulación e os viandantes, xa que discorre por unha área de elevada densidade de edificación, polo que a actuación faise necesaria co obxectivo de corrixir a excesiva sinuosidade do seu trazado actual, e dotar esta estrada dunha maior amplitude en todos os seus tramos, e de beirarrúas.
A competencia para a declaración da urxente ocupación correspóndelle ao Consello da Xunta de Galicia segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Xustiza, Interior e Administración Local, e logo de deliberación do Consello da Xunta de Galicia na súa reunión do día vinte e catro de febreiro de dous mil cinco,
DISPOÑO:
Artigo único.-De conformidade co disposto no artigo 52 da Lei de expropiación forzosa, declárase a urxente ocupación, pola Deputación Provincial de Pontevedra para efectos de expropiación forzosa, dos bens e dereitos concretados no expediente administrativo instruído para o efecto e necesarios para a execución das obras do proxecto de alargamento e acondicionamento da estrada San Vicente do Mar-O Grove, debendo, se é o caso, unha vez ocupados os terreos necesarios, obter as autorizacións que foran necesarias dos organismos competentes, con carácter previo ao inicio das obras.
Santiago de Compostela, vinte e catro de febreiro de dous mil cinco.
Manuel Fraga Iribarne
Presidente
Jesús Carlos Palmou Lorenzo
Conselleiro de Xustiza, Interior e Administración Local